<classify> Akizungumza na gazeti hili jana, Katibu Mkuu wa Sputanza, Said George alisema lengo kuu la semina hiyo ni kuleta mapinduzi jinsi ya kuboresha Ligi Kuu ikiwemo kuratibu upya namna ya kusajili na kuingia mikataba ya utendaji wa kazi kati ya klabu, wachezaji, makocha na mawakala.Sputanza tumeandaa semina kwa ajili ya wadau wakubwa wa soka ambao ni wachezaji wakiwakilishwa na manahodha wa klabu za Ligi Kuu, mawakala, mameneja wanaotambuliwa na TFF na FIFA, makatibu wakuu wa klabu za Ligi Kuu, makatibu wa vyama vya mikoa na vyama shiriki, alisema George.George alisema wameona kuna umuhimu wa semina hiyo kwa wadau wa soka ili wapate uelewa zaidi na kutolea mfano suala la mikataba kwa wachezaji kwamba wangependa kuona inahusisha na bima ya afya ya walengwa, usajili katika mifuko ya hifadhi ya jamii, matumizi ya miamala ya kibenki katika kufanya malipo yote ya mikataba.Ni katika hilo basi Sputanza imeona ni bora zaidi kuwakutanisha wadau hao ili kupeana ufahamu na elimu wa nani anatakiwa afanye nini na kwa wakati gani na kwa ajili gani... lengo ni kuamsha na kusimika nadharia ya uwajibikaji, wadau kujitambua na zaidi kujitathmini uwezo wao na hatimae kujijua thamani zao kiutendaji na kiuhalisia, alisema Katibu Mkuu wa Sputanza.Tunasubiri mfungo umalizike kisha tutafanya semina hiyo, Sputanza inachukua nafasi hii kukaribisha wadhamini, wafadhili na marafiki wa soka Tanzania kujitokeza kutusaidia ili kuwezesha semina hii ya siku moja ambayo tunatarajia itakuwa na washiriki takriban 70 watakaofika Dar es Salaam.Alisema wameandaa wakufunzi na wataalamu wenye sifa za kutoa mada mahsusi kwa washiriki kwa njia ya majadiliano, mihadhara na kwa kutoa maoni ili dhana ya kuitoa soka ilipo na kuipeleka kwenye soka la kulipwa itimie.Tunataka tupate wachezaji wa kulipwa, walimu wa kulipwa, madaktari wa kulipwa, mawakala na mameneja wa wachezaji na walimu ili kuongeza thamani ya uendeshaji wa soka la Tanzania kwa viwango tutakavyojiwekea ili mazingira ya uendeshaji soka letu ufanane na taswira ya soka la kulipwa kwa ujumla wake, alifafanua.  <topic>: MICHEZO 